Voortvlugtige dokter weer aangekeer danksy publiekDr. Levy Choene Makgatho (Foto verskaf deur die Valke) Dr. Levy Choene Makgatho (39) wat gesoek is deur die Valke omdat hy nie aan ŉ hofbevel ná skuldigbevinding voldoen het nie, is weer in hegtenis geneem. Kapt. Dineo Sekgotodi, woordvoerder van die direktoraat vir prioriteitsmisdade (die Valke), het gesê Makgatho is Dinsdag by die Silver Lakes-winkelsentrum in Pretoria aangekeer danksy wenke van oplettende gemeenskapslede. “Sy foto is deur die media versprei,” het Sekgotodi verduidelik. Makgatho het dieselfde dag in die Ga-Rankuwa-landdroshof verskyn en hy bly in aanhouding tot 12 Junie 2019. Makgatho het in 2012 spreekkamers oopgemaak en uitlanders sonder enige kwalifikasies aangestel. Hy het eise ingedien by verskeie mediese fondse. “Hy is in Junie 2012 in hegtenis geneem op aanklag van bedrog. Hy is op 18 Oktober 2017 in die Ga-Rankuwa-landdroshof skuldig bevind en tot vyf jaar tronkstraf gevonnis of ŉ boete van R10 000. Die vonnis is in geheel opgeskort vir ŉ periode van vyf jaar op voorwaarde dat hy ŉ vergoedingsboete of ŉ bedrag van R185 000 aan Bonitas- mediese fonds oorbetaal teen ŉ bedrag van R7 000 per maand vanaf 31 Januarie 2018,” het Sekgotodi verduidelik. Geen betalings is ontvang nie en die hof het ŉ lasbrief vir sy inhegtenisneming uitgereik.